Teine valdkond, kus ilmnevad olulised lahknevused, on rahapakkumise struktuur. Erinev on rahapakkumise sularahalisus ja dollariseeritus ning tähtajaliste hoiuste osatähtsus hoiuste kogumahus. Balti riikide noortele majandustele on iseloomulik sularaha kõrge osatähtsus rahapakkumises (vt. tabel 9). Eesti ja Leedu puhul tuleneb see juba nende rahasüsteemi toetumisest currency board'i põhimõtteile, mis annavad n.-ö. absoluutse garantii sularahale. Seetõttu võib Läti rahasüsteemi veelgi kõrgemat sularahalisust pidada isegi paradoksaalseks, eriti kui arvestada latihoiuste kõrgeid intresse (vt. tabel 12).